Diari Oficial de la Generalitat Valenciana


Sumari del DOGV 4909, del 23-12-2004 (2004/13513)

RESOLUCIÓ de 20 de desembre de 2004, del director de l'Entitat de Transport Metropolità de València per a l'aplicació en les setmanes de Nadal de l'any 2004 i Any Nou i Falles de l'any 2005, del règim que disposa l'Orde de 10 de desembre de 2004, de la Conselleria d'Infraestructures i Transports, relativa al descans setmanal obligatori per a la prestació del servici del taxi en l'Àrea de Prestació Conjunta de València.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4909

Data del DOGV
:   23-12-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13102


Data del document
:   20-12-2004

Organisme emissor
:   Autoritat de Transport Metropolità de València

Tipus de document
:   Resolució

Anàlisi jurídica

 Descriptors 

:   * València
    * transport públic
    * taxi
    * jornada de treball
    * transport de viatgers
    * legislació
    * temps de descans

RESOLUCIÓ de 20 de desembre de 2004, del director de l'Entitat de Transport Metropolità de València per a l'aplicació en les setmanes de Nadal de l'any 2004 i Any Nou i Falles de l'any 2005, del règim que disposa l'Orde de 10 de desembre de 2004, de la Conselleria d'Infraestructures i Transports, relativa al descans setmanal obligatori per a la prestació del servici del taxi en l'Àrea de Prestació Conjunta de València. [2004/Q13087]
  
L'Orde de la Conselleria d'Infraestructures i Transport, de 10 de desembre de 2004 (DOGV núm. 4.905, de 17 de desembre) establix el sistema de descans obligatori en la prestació dels servicis de taxi en l'Àrea de Prestació Conjunta de València, si bé permet que d'este règim es puga fer excepció durant les setmanes de Nadal, Any Nou i Falles.
  
Prèviament a l'adopció de qualsevol decisió a este respecte, des de l'Entitat de Transport Metropolità es va estimar oportú sotmetre esta qüestió a deliberació dels membres del Consell d'Operadors del Taxi. Així es va fer per als anys 2003-2004 bàsicament amb l'objecte d'analitzar els períodes concrets en què, si és el cas, cabria excepcionar el règim de descans, si això fóra necessari per a afrontar l'excés de demanda que tradicionalment sol produir-se en dates tan assenyalades.
  
Atés que és impossible atendre amb la flota que habitualment presta servici, segons el règim de descans previst en l'esmentada Orde de 10 de desembre de 2004, l'augment de demanda que hi ha per a dies molt característics, en concret, durant els dies 24 i 31 de desembre i del 17 al 19 de març, corresponents, respectivament, a les setmanes de Nadal i Any Nou i Falles, es va acordar, així mateix, la conveniència de poder exceptuar per a eixos dies el règim de descans, tan sols durant període nocturn, perquè en cas contrari i ateses les circumstàncies existents en l'actualitat, s'ocasionaria un sobredimensionament de la flota. Esta situació causaria una sèrie de perjuís al sector, fonamentalment d'índole econòmica, que no vindrien tan sols acompanyats d'una millora del servici des del punt de vista de la demanda, perquè esta queda ja perfectament coberta aplicant el règim normal de dies de descans. Sense perjuí de les valoracions que l'administració juntament amb els representants del sector puguen fer en el futur i amb això, l'adopció d'un nou règim d'excepció del dia de descans obligatori, fins a la data l'experiència obtinguda de la posada en marxa de l'excepció del dia de descans obligatori durant el període 2003-2004, aconsella mantindre el mateix règim, tant pel que fa als dies en què este ha de ser aplicat com pel que fa als trams horaris llavors exceptuats.
  
De conformitat, per tant, amb l'acord adoptat per unanimitat pel Consell d'Operadors en la sessió de 15 de desembre de 2003, del que disposa l'article 1.2 de l'Orde de la Conselleria d'Infraestructures i Transport, de 10 de desembre de 2004, i els articles 3.2 i 23.2 dels estatuts d'esta entitat, aprovats per Acord del Consell de la Generalitat Valenciana, de 5 d'octubre de 2001 (DOGV núm. 4105, d'11 d'octubre), resolc:
  
Primer
  
La prestació del servici de transport públic discrecional de viatgers en vehicles de turisme de menys de nou places pertanyents a l'Àrea de Prestació Conjunta de València queda exceptuada del règim de descans obligatori en els períodes següents:
  
- Des de les 22.00 del dia 24 fins a les 06.00 hores del dia 25, ambdós del mes de desembre de 2004.
  
- Des de les 22.00 hores del dia 31 de desembre de 2004 fins a les 06.00 hores del dia 1 de gener de 2005.
  
- Des de les 22.00 hores del dia 17 fins a les 06.00 hores del dia 18, ambdós del mes de març de 2005.
  
- Des de les 22.00 hores del dia 18 fins a les 06.00 hores del dia 19, ambdós del mes de març de 2005.
  
- Des de les 22.00 hores del dia 19 fins a les 06.00 hores del dia 20, ambdós del mes de març de 2005.
  
Segon
  
L'excepció disposada en el número primer no suposarà, en cap cas, cap obligació de concórrer a la prestació del servici per aquells vehicles adscrits a les autoritzacions de l'Àrea de Prestació Conjunta de València que, de conformitat amb el calendari vigent per als anys 2004 i 2005, corresponga descansar en els dies i períodes a què es referix tal número.
  
De conformitat amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, contra la present resolució, que no posa fi a la via administrativa, cal interposar en el termini d'un mes, comptador des de l'endemà a aquell en què tinga lloc la notificació, recurs d'alçada davant del conseller d'Infraestructures i Transport, com a òrgan competent per a la resolució, o davant d'esta Entitat, la qual, de conformitat amb el que disposa l'article 114 de l'esmentada Llei de Règim Jurídic de les Administracions Públiques i del Procediment Administratiu Comú, el remetrà a l'òrgan competent per a resoldre'l; tot això de conformitat amb el que disposen els articles 107 i següents de la llei esmentada i sense perjuí que puguen interposar-se qualssevol altres recursos que s'estimen oportuns.